  Виталий Пронин Матэктэ ни 1-тӥ апрель. Таин валче Удмурт кун филармония ӧте юморлы сӥзем фестивале. Туэ со кыкетӥзэ ортчоз.3-тӥ апреле филармоние люкаськозы шаерысьтымы маскарчиос юморлы сӥзем Анатолий Ушаков нимо фестивале. «Шулдыр ӝыт» ансамбльлэн кивалтӥсез Наталья Ушакова верамъя, серекъян ужрадэ пыриськыны мылкыд карисьёс ог 15 пала люкаськизы, но сцена вылэ потоз 9 мурт.Жюриын луозы юморез валась адямиос - Россиысь дано артист, Мунё театрын ужась Александр Перевозчиков, Удмуртиысь искусство удысысь дано ужась, драматург Анатолий Григорьев но Кун Кенешлэн пресс-службаеныз кивалтӥсь Фёдор Миннигараев, тросэзлы со тодмо Лӧпшо Педор шуыса.«Маскара» фестивальын вормисьёсты дуно кузьымъёс витё. Ваньмызлы сётэмын луозы дипломъёс но Анатолий Ушаковлэн видеодискъёсыз. Вормисез вите планшет, нош кыкетӥ но куинетӥ интые потэмъёсты - Mp3-плеер.Озьы ик кузьым дася «Удмурт дунне» газет. Ми пусъёмы газетамы кылем арын «Маскарчиос» конкурсын вормисе потэм автормес - Пичи Пурга ёросысь Аксакшур гуртысь Надежда Марковаез (Лопок Надёкез).Галина СемёноваТуспуктэм: Удмурт кун филармонилэн афишаез. Теги: маскарчиос ужрад  